የአርጆ ደዴሳ የመስኖ ፕሮጀክት ግንባታ በፍጥነት እንዲጠናቀቅ  ምክር ቤቱ ማሳሰቢያ ሠጠ
የአርጆ ዴዴሳ የመስኖ ፕሮጀክት የግንባታ ሂደት አፋጣኝ መፍትሄ ተሰጥቶት በፍጥነት የግንባታ ሥራው  እንዲጠናቀቅ   ከህዝብ  ተወካዮች  ምክር ቤት  ማሳሰቢያ ተሰጠ ።በህዝብ ተወካዮች ምክር ቤት የመንግስት ልማት ድርጅቶች ጉዳዮች ቋሚ ኮሚቴ ማሳሰቢያውን የሠጠው የአርጆ ዴዴሳ ስኳር ፋብሪካና የመስኖ ፕሮጀክትን ከጎበኘና ከገመገመ በኋላ ነው።የቋሚ ኮሚቴው አባላት በወቅቱ እንዳስታወቁት የመስኖ ግድብ ፕሮጀክቱ የመጓተቱ ጉዳይ ከፍተኛ ትኩረት አግኝቶ መፍትሄ ሊሰጠውና ፈጥኖ ሊጠናቀቅ ይገባል ።የመስኖ ፕሮጀክቱ በ2003 ዓ.ም ሲጀመር በዚህ ዓመት መጨረሻ ላይ ለማጠናቀቅ ታቅዶ ነበር፤ ይሁንና በአሁኑ ወቅት አፈፃፀሙ 48 ነጥብ 3 በመቶ ላይ ይገኛል።የቋሚ ኮሚቴው ሰብሳቢ አቶ ገብረእግዚአብሔር አርዓያ በመስክ ምልከታው ወቅት እንደገለጹት፤ "የመስኖ ግንባታው ሂደትን በተመለከተ ክትትልና ቁጥጥር አልተደረገም"።የመስኖ ፕሮጀክቱ የተጀመረው ሁለት ነጥብ ስድስት ቢሊዮን ብር ተመድቦ ነው፤ይህን ያህል በጀት ተመድቦለት ወደ ስራ ቢገባም በክትትልና ቁጥጥር ማነስ ምክንያት በወቅቱ ሊጠናቀቅ እንደማይችል ተገምግሟል።"በተያዘለት የጊዜ ገድብ ሊጠናቀቅ አይችልም'' ሲሉ ነው ሰብሳቢው የተናገሩት።በተጨማሪም ወደ ሸንኮራ ልማቱ የሚዘረጉ 90 እና 70 ኪሎ ሜትሮች ርዝመት ያላቸው የውሃ መውረጃ ተፋሰሶች ግንባታም ተጓትቷል።ለዚህም ነው የመስኖ ውሃ መውረጃ ተፋሰሶች ግንባታን በተመለከተ ጨረታ ወጥቶ ግንባታው በፍጥነት መጀመር እንዳለበት አቶ ገብረእግዚአብሔር ያሳሰቡት።የአርጆ ዴዴሳ ስኳር ፋብሪካው ዋና ስራ አስኪያጅ አቶ ካባ መርጋ በበኩላቸው ለመስኖ ግድቡ ፕሮጀክት ግንባታ ፋብሪካው የሚችለውን ክትትል እያደረገ ቢሆንም የተቋራጮች በስራ ላይ ያለመገኘትና የቁጥጥር ማነስ ይስተዋላል።ለሸንኮራ ልማቱ የሚዘረጋ የውሃ ተፋሰስ ግንባታ የሚመለከተው የኮንስትራክሽን ሚኒስቴር መሆኑን ገልጸው፤ በቅርብ ወደ ስራ በሚገቡበት ሁኔታ ላይ ውይይት መደረጉን ነው የገለጹት።በኦሮሚያ የውሃ ሥራዎች ዲዛይንና ቁጥጥር ድርጅት የአርጆ ዴዴሳ ግድብና ተጓዳኝ ሥራዎች ኃላፊ ኢንጂነር መርጊ ሚሊኬ በበኩላቸው የግድቡ ግንባታ የዘገየው ሥራው ከመጀመሩ በፊት በግብዓት አቅርቦት ላይ ያሉ ችግሮች በአግባቡ ስላልተፈቱ ነው ብለዋል።እንደ እርሳቸው ገለጻ በተለይም እንደ አሸዋ፣ ድንጋይ፣ ቀይ አፈር እና መሰል ግብዓቶች አቅርቦት ላይ በቂ ዝግጅት አልተደረገም።በተጨማሪም የዲዛይን ለውጥ ማስፈለጉ፣ የተቋራጮች ዘግይቶ ወደ ሥራ መግባት እንዲሁም የመንገድ መሠረተ ልማት ያለመኖር ከዋና ምክንያቶች መካከል ተጠቃሾች ናቸው።በአሁኑ ወቅት የመንገድ መሰረተ ልማቶቹ በመጠናቀቃቸው በአካባቢው ያሉ የግንባታ ግብዓቶችን መጫን ስለተቻለና ተቋራጮቹ በሙሉ አቅማቸው ወደ ስራ ስለገቡ "ግንባታውን በአንድ አመት ከስድስት ወራት ውስጥ ማጠናቀቅ ይቻላል" ሲሉም ነው የተናገሩት።ግድቡ 50 ሜትር ከፍታ እና 502 ሜትር ርዝመት ያለው ሲሆን፤ በዓመት ሁለት ቢሊዮን ሜትሪክ ኪዩብ ውሃ በማጠራቀም እስከ 80 ሺህ ሄክታር ማልማት ይችላል ተብሎ ይጠበቃል።